<classify> MKUU wa Mkoa wa Dodoma, Dk Binilith Mahenge, ameuagiza uongozi wa Halmashauri ya Jiji la Dodoma kutoa taarifa ya hatua iliyofi kiwa ya wawekezaji wa Kiwanda cha Bia Tanzania TBL kilichoonesha nia ya kuwekeza jijini hapa.Dk Mahenge ambaye ni Mwenyekiti wa Kamati ya Ushauri ya Mkoa RCC alitoa agizo hilo baada ya kamati hiyo kupokea taarifa ya utekelezaji wa uhamasishaji na kuwezesha uwekezaji mkoani humo juzi.Akiwasilisha taarifa hiyo, Katibu Tawala Msaidizi Mkoa wa Dodoma anayesimamia sekta ya uchumi na uzalishaji, Aziza Mumba, alisema TBL pamoja na kuonesha nia ya kuwekeza, lakini uongozi wa halmashauri ya jiji hilo haujashughulikia suala hilo.Taarifa iliyowasilishwa kwenye kikao cha kamati hiyo zinaonesha kuwa, mpaka sasa TBL haijapewa ardhi, japokuwa maandalizi ya uwekezaji huo yameanza. Katibu Tawala Mkoa wa Dodoma, Maduka Kessy, alisema bado kuna changamoto katika utoaji wa ardhi kwa wawekezaji katika Halmashauri ya Jiji la Dodoma na kushauri kutengwa ardhi ya uwekezaji na kuwekwa sharti la kumtaka mwekezaji kutoa sehemu ya gharama ambayo haitarudishwa.Mfano TBL imeonesha nia ya kutaka kujenga kiwanda chenye uwezo mkubwa kwa Afrika Mashariki na Kati na waliomba kupewa ardhi lakini mpaka sasa hawajapewa. Tumepeleka wawekezaji wengi jiji lakini hakuna wanaowashughulikia, ni lazima kuwe na utaratibu unaoonesha wawekezaji wangapi wamefika hapo, wangapi wako tayari kuwekeza na wangapi wamehudumiwa, alisema.Kutokana na maelezo hayo, Dk Mahenge aliutaka uongozi wa jiji la Dodoma kutoa taarifa ya kina ya hatua iliyofikiwa. Inasikitisha kuona wawekezaji kama TBL ambao wanataka kujenga kiwanda cha kuzalisha pombe zaidi ya lita milioni sita ikiwa ni maradufu ya uzalishaji wa kiwanda cha Dar es Salaam bado mpaka sasa hawajashughulikiwa.Na hawa waliomba ardhi ya kujenga kiwanda, hili lishughulikiwe kwa haraka tunavyochelewa chelewa unaweza kuja sikia wameenda kuwekeza nchi nyingine, alisema.Kuhusu kiwanda cha sukari kilichokuwa kijengwe katika Halmashauri ya Chamwino, Mumba alisema mwekezaji wa kiwanda cha Parandera Industries Ltd pamoja na kupewa ardhi katika kijiji cha Dabalo, ameshindwa kukamilisha uwekezaji kutokana kukosa barabara ya kupitisha mitambo kiwanda hicho. Kutokana na maelezo hayo, Dk Mahenge alitaka kupitiwa upya kwa mkataba wa mwekezaji huyo ili asije kutumia fursa ya kupewa ardhi kufanya shughuli nyingize nje ya makubaliano ya uwezezaji.Huyu mwekezaji mimi mwenyewe nilikuwa miongoni mwa waliosimamia apewe ardhi kwa ajili ya uwekezaji na hata Waziri Lukuvi William, Waziri wa Ardhi na Maendeleo ya Makazi alilisimamia hili vizuri, sasa iweje leo anasema hakuna barabara ya kupitisha mitambo, hakikisheni mkataba wake unaangaliwa isije mtu akawa amepewa ardhi ameitumia tofauti na makubaliano ya uwekezaji, alisema.Awali, Mumba alieleza changamoto kadhaa zinazokwaza kasi ya uwekezaji mkoani Dodoma ikiwamo maeneo yaliyotengwa kwa ajili ya uwekezaji kutopimwa na yaliyochukuliwa kutolipwa fidia, kukosekana kwa miundombinu kama maji, umeme na barabara katika maeneo ya uwekezaji na kuchelewa kwa hati na vibali vya ujenzi.  <topic>: kitaifa 